พี่ขุนคลังลั่นไม่มีกองทุน ยืนยันน้องชายปลอดหุ้น
&nbsp;
20 ส.ค. 2554

โพสต์ทูเดย์ — “อธิไกร จาติกวณิช” พี่ชายขุนคลัง ยัน “กรณ์” และครอบครัวไม่มีกองทุนส่วนตัว
นายอธิไกร จาติกวณิช ผู้บริหารกองทุนฮันเตอร์ เปิดเผยว่า นายกรณ์ จาติกวณิช รมว.คลัง ซึ่งเป็นน้องชาย ไม่มีกองทุนส่วนตัว และเท่าที่ทราบ นายกรณ์ ไม่ได้ลงทุนอะไรในตลาดหุ้นตามที่มีข่าว
“ผมไม่มีความเห็นเกี่ยวกับกองทุนไพรทเวตฟันด์ของนายกรณ์ แต่เท่าที่รู้น้องชายไม่ได้ลงทุนอะไรในตลาดหุ้น และไม่มีกองทุนส่วนตัวด้วย รวมทั้งครอบครัวและตระกูลจาติกวณิช ก็ไม่มีกองทุนส่วนตัว” นายอธิไกร กล่าว
พี่ชายรมว.คลัง กล่าวอีกว่า ขณะนี้ไม่ได้เป็นผู้บริหารกองทุนส่วนบุคคลให้กับใคร เนื่องจากได้คืนใบอนุญาตการเป็นที่ปรึกษาการลงทุนส่วนบุคคล ตั้งแต่ 5 ปีที่ผ่านมา เนื่องจากไม่ประสบความสำเร็จ และไม่คิดจะกลับไปขอใบอนุญาตอีก
ทั้งนี้ มีกระแสข่าวสะพัดในหมู่นักลงทุนรายใหญ่ว่า มีนักการเมืองและผู้สนับสนุนรัฐบาลลงขันตั้งกองทุนเข้าลงทุนในตลาดหุ้น ซึ่งประสบความสำเร็จได้กำไรอย่างมาก โดยหุ้นที่ลงทุนมีหลายตัว ทั้งหุ้นธนาคารที่ทางการประมูลขายออกไปแล้ว 2 ตัว หรือหุ้นธนาคารขนาดเล็กที่กำลังไล่ราคากันอยู่ขณะนี้ รวมถึงหุ้นไก่ที่ลงทุนเล่นกันตั้งแต่ราคา 67 บาท ไปถึง 20 กว่าบาท
อย่างไรก็ตาม วงการตลาดทุนตั้งข้อสังเกตว่า กองทุนดังกล่าวมีอิทธิพลกับตลาดหุ้นมาก จะเห็นว่าช่วงที่เกิดเหตุรุนแรงการเมืองกลางเดือน พ.ค.ที่ผ่านมา แต่ตลาดหุ้นไทยปรับตัวไม่รุนแรง สวนทางกับเหตุการณ์เผาเมือง นอกจากนี้หุ้นที่มีส่วนเกี่ยวข้องกับการเมือง หรือรัฐบาลจะปรับตัวขึ้นได้ต่อเนื่อง มีผู้ได้รับประโยชน์จากหุ้นจำนวนมาก ทั้งผู้ใกล้ชิดนักการเมืองและเจ้าของธุรกิจ